Les Aðventu Gunnars Gunnarssonar í gömlu þýsku fjárhúsi Höfundur : Gunnar Gunnarsson • Skrifað : 28. nóvember 2019 . Þýski leikarinn Richard Schneller les um helgina Aðventu , sögu Gunnars Gunnarssonar um Fjalla-Bensa og leit hans að eftirlegukindum , á veitingastað sem áður var fjárhús . Richard segist mikill aðdáandi sögunnar og finna til sterkra tengsla við aðalsöguhetjuna . „ Ég er leikari en ég vann sex sumur í svissnesku fjöllunum þar sem ég lærði að umgangast kýr og búa til osta . Ég veit því hvernig það er að gagna um óbyggðir í stormi , regni , jafnvel snjó í leit að dýrum , “ segir Richard . Hefð hefur skapast fyrir því að Aðventa sé lesin upp á nokkrum stöðum í heiminum þegar líða fer að jólum . Þetta er í fyrsta sinn sem Richard tekur þátt í lestrinum en hann mun lesa upp úr bókinni á laugardag í Café Schafstall í Büsenbachtal , skammt sunnan Hamborgar , og viku síðar í bókabúð sem kennd er við Rudolf Steiner í borginni sjálfri . Segja má að vettvangur fyrri upplestrarins sé sérlega viðeigandi . Kaffihúsið er hýst í gömlu fjárhúsi sem fengið hefur nýtt hlutverk . Tengingin við fyrra hlutverk er enn sterk þar sem eigendur staðarins halda enn nokkrar kindur og boðið er upp á viðburði sem tengjast sauðfé . Richard segir því að það hafi legið beint við að velja Aðventu þegar eigendur staðarins leituðu eftir því við hann að troða upp . Richard kynntist Aðventu þegar móðir hans færði honum bókina fyrir nokkrum árum . „ Ég elska þessa sögu . Hún er svo kraftmikil og einlæg . Að tengjast náttúrunni og dýrunum færir manni trú . Ég er ekki trúaður eins og Benedikt en ég skil hann , eða elska sýn hans á lífið og hvað það þýðir að vera mannvera . Ég vona að hjálpi fólki að tengjast sjálfu sér að hlýða á söguna og hugsa eða hegða sér rökréttar eftir innri sannleika en ekki vegna skyndiþarfa . Það eru furðuleg heit innra með Benedikt , burtséð frá öllum hans löngunum og óuppfylltu draumum . Aðventa er afar mannleg og djörf . Ég held að við þurfum öllum að líkjast Benedikt meir ef við viljum breytast til að bjarga okkur sjálfum og veröldinni , “ segir Richard , sem mun leika á harmonikku á milli þess sem hann les upp úr sögunni . Gunnarsstofnun hefur í áraraðir staðið fyrir upplestri á sögu Gunnars um góða hirðirinn og föruneyti hans sem heldur upp á hálendið á aðventu til að leita kinda . Lesið hefur verið á Skriðuklaustri , í húsi Gunnars í Reykjavík og á nokkrum stöðum erlendis . Þegar hefur verið staðfest að lesið verði í Berlín og Moskvu . Lesturinn á Klaustri í ár verður þann 8. desember .